Els Joglars inicien la campanya Anem al Teatre amb la seua obra “Zenit. La realidad a su medida”.
25 de setembre de 2018

L'obra “Zenit. La realidad a su medida” serà l'encarregada d'iniciar esta nova temporada de teatre a l'Eliana de la mà de Els Joglars, la prestigiosa companyia catalana sempre adscrita al teatre crític i mordaç amb la realitat que ens envolta.

L'obra, sota la direcció artística de Ramon Fontserè, tracta de fer una radiografia implacable als mitjans de comunicació per tal de traure a relluir la seua transformació en negocis d'entreteniment, on més que oferir una informació fidel a la realitat, interessa explotar la morbositat i la escabrositat per a guanyar diners. “És un advertiment al públic, que no s’engolisca tot el que li expliquen els mitjans de comunicació”, assenyala Fontserè.

“Anem al Teatre” és una iniciativa organitzada per la Regidoria de Cultura de l'Ajuntament de l'Eliana i, gràcies a la seua adhesió al programa PLATEA, portarà al municipi un total de quatre obres de companyies nacionals fins a finals d'any. PLATEA és un programa cultural que pretén impulsar a companyies professionals de diferents arts escèniques per diferents territoris d'Espanya, i gràcies al qual la Regidoria pretén afavorir un major enriquiment cultural i social per als habitants de l'Eliana, mitjançant el teatre.

Les entrades ja es troben disponibles de forma anticipada en el Centre Sociocultural els divendres d'11 a 13.30h i de 17 a 19.30h, així com en la plataforma municipal www.elientrada.es, a través de la qual els assistents poden triar les seues butaques. També es podran adquirir les entrades en el mateix auditori 2 hores abans de l'espectacle. El preu de l'entrada general és de 15€ i la reduïda de 12€.